Dunaszekcső Községi Önkormányzat Képviselő-testülete

2/2002.

Jegyzőkönyv

Készült a Dunaszekcső Községi Önkormányzat Képviselő-testülete 2002.március 12-én megtartott üléséről.

Jelen vannak: Hegedüs György polgármester

Tóth András alpolgármester

Bán Ferencné

Guzsván Lajosné

Hetényi Ádám

Molnár Árpád

 Pest Éva jegyző

2.napirendi ponthoz: Sághy Ferenc üzemeltető

Igazoltan távol: Faller János, Hauk Zsolt, Szödényi István, Witt Józsefné

Hegedüs György polgármester köszönti a megjelenteket, megállapítja, hogy az ülés határozatképes, mert a 10 fő megválasztott képviselő közül 6 fő megjelent. Javaslatot tesz a napirendi pontokra, melyeket a testület tagjai az alábbiak szerint elfogadnak:

1.) Lejárt határidejű határozatok, a két ülés között történt fontosabb események

Előterjesztő: Hegedüs György polgármester

2.) Tájékoztató a kábeltelevíziós rendszer átépítése utáni helyzetről és a további tervekről

Előterjesztő: Sághy Ferenc a rendszer üzemeltetője

3.) A Duna-Beton Kft. ingatlanvásárlási kérelme

Előterjesztő: Hegedüs György polgármester

4.) Háziorvosok és a fogorvos tárgyi eszközök átvételére vonatkozó kérelme

Előterjesztő: Hegedüs György polgármester

5.) Háziorvosi körzethatárok módosítása

Előterjesztő: Hegedüs György polgármester

6.) Egyebek

      Támogatási kérelmek

Ingatlanvásárlási kérelem

Bérleti díj csökkentése iránti kérelem

Szolgáltatási díj emelése iránti kérelem

Szerződés módosítás

NAPIREND TÁRGYALÁSA     

1.napirendi pont: Hegedüs György polgármester tájékoztatja a képviselőket, hogy a gépjárműre elkészítette és beadta a pályázatot a minisztériumhoz. Néhány napon belül várható, hogy döntenek. Remélhetőleg sikeres lesz a pályázatunk.

Deák Árpádnak megírta a levelet, melyben az önkormányzat köszönetét fejezte ki a leköszönt kuratóriumi elnöknek a község érdekében kifejtett tevékenységéért.

Sárközi János nem tartotta elfogadhatónak a Kossuth L.u.20.szám alatti ingatlanrészre megállapított bérleti díjat. Terveit így más helyen kívánja megvalósítani.

Mikola Sándorék az ingatlan megvásárlása érdekében már jártak a Földhivatalban és a Mohács Városi Önkormányzat Hivatalában. Tájékoztatta őket, hogy az adásvétel akkor jön létre, ha a telekmegosztási költségeket ők viselik. 

A fontosabb események között elmondja, hogy milyen intézkedések történtek a költségvetés tárgyalásakor felállított beruházásokkal, felújításokkal kapcsolatban. Az iskola fűtéskorszerűsítésének tervezése már zajlik. A kéményseprők is kint voltak már. A kéményre is van már jelentkező, jelenleg tárgyal a tervezővel. Az iskola B.épületének tetőszerkezetére vis maior pályázati lehetőséget kell megpróbálnunk. A tornaterem tetőszerkezetével kapcsolatban 6 ajánlatot kapott már, mind műszakilag, mind anyagilag jobbnál jobbak. Ismerve az ajánlatokat a szigetelést kellene választanunk. Az ebédlő mennyezetének javítása a tavaszi szünetben el fog készülni remélhetőleg. A Zrínyi utca útépítésére is kért és kapott is már ajánlatot.

Tóth András: Az útépítésben a Damjanich utca is benne van? A Vörösék előtt az utóbbi két-három hónapban jelentős a süllyedés. A Zrínyi utcát teljes szélességben 3-5 cm-es megfejeléssel tudja elképzelni.

Hegedüs György: A Damjanich utca még a csatorna utáni helyreállításban van benne.

Molnár Árpád: A Kossuth L.utcai helyreállítás kinek a feladata? Igen rossz a főútvonal állapota, pl. az Rt.irodája előtt is.

Hegedüs György: Az is az Aliscabau kötelezettsége még. Csoda, hogy ettől a nagy forgalomtól még csak ennyire romlott meg az út állapota. Az akna fedelek is ismételten jelentősen megsüllyedtek.

Hetényi Ádám: A tornateremnél azért ne zárjuk ki teljesen a tetőszerkezet építésének a lehetőségét. A szigetelés lehet, hogy olcsóbb, de a tetőépítésével hosszabb távra oldódna meg a gond.

Hegedüs György: A szigetelés valóban lényegesen olcsóbb, 1-2 millió közötti összeg. A tető megépítése vasvázas szerkezettel lényegesen drágább, és a műszaki megoldás is probléma lehet, hiszen eredetileg sem úgy épült a terem, hogy tető kerül rá, és igen nagy a fesztávolság is. Több ajánlatban is szerepel, hogy ha március végéig sor kerül a szerződéskötésre, akkor még kedvezményt adnak az árból. Tehát akkor majd újra össze kell jönnünk és eldönthetjük a kivitelezőt.

Guzsván Lajosné: Saját otthoni példájából is tudja, hogy a szigetelés nem annyira tartós, mint a tető. Lehet, hogy most kevesebbe kerül, de újra és újra költségeket fog jelenteni az önkormányzatnak. Neki a tető a vágyálma a tornaterem tetejére. 

A főútvonalon már történtek kisebb javítások az út szélén, de nagyon felületes munkát végeztek, 1-2 hónapnál nem fog tovább tartani.

Hegedüs György: A főútvonallal kapcsolatban csak jelzési lehetőségünk van.

Molnár Árpád: A tetőszigetelést a tsz. is elvégeztette, meg is tudja mutatni. Három rétegű ragasztott szigetelés és 15-20 év a garanciaidő. Lényegesen olcsóbb, mint egy tető megépítése. A kedvezményeket pedig ki kell használni.

A napirenddel kapcsolatban több hozzászólás nem volt, a testület tagjai 6 szavazattal 0 ellenében a következő határozatot hozták:


9/2002.(III.12.)Kt.számú határozat


a lejárt határidejű határozatokról és a két ülés között történt fontosabb eseményekről


A képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

2.napirendi pont: Hegedüs György polgármester felkéri Sághy Ferencet szóbeli tájékoztatója megtartására.

Sághy Ferenc: Úgy tűnik, hogy most már hagyománnyá válik, hogy évente megjelenik a testület előtt Dunaszekcsőn. Szeretné is, ha így maradna, hiszen neki is érdeke, mert itt üzemeltetőként tevékenykedik.

A beruházás igen nagy volumenű lett, nagyobb, mint amekkorát eredetileg terveztek. A rendszert 495 bérelt és 10 saját oszlopon építették ki. 23 km a fővezeték és 26 km az előfizetőkhöz leágazó kábel hossza. 135 erősítő került beépítésre, melyek távvezérlésűek. DÉDÁSZ-tól külön szerződés alapján 4 helyről van áramvételezés.  Az üdülőrész is belekerült a beruházásba.

Jelen pillanatban 80 %-a a lakosságnak előfizető, összesen 705 ingatlan, ebből 53 szüneteltet. Az üdülős előfizetők száma 60, ebből 7 szüneteltet. 

Az átépítés után ugrásszerűen nőtt az előfizetők száma, de ez annak köszönhető, hogy nagyon sok volt az illegális „rákötő”.

Az előfizetők közül 35 a szociális-, 282 az alap- és 335 a bővített csomagot kérte. 

A csatornák számának növelésében a jövőben csak magyar csatornával számolnak.

A rendszer kiépítése óta egyetlen egyszer volt csak igen komoly hiba, amelynek okát ma sem értik. A kábelezés 100%-os biztonságú szigeteléssel történt, ennek ellenére mégis víz került a rendszerbe: vagy még a kiépítéskor, vagy a szigetelés volt gyártási hibás.

Az Antenna Hungária által üzemeltett 4 csatornánál van a mai napig is probléma.  Rendszeresen az ATV adásaival van gond, elcsúszik a hang, elmegy az adás. Ez a hiba nem az itt kiépített rendszerből fakad. Ilyenkor központilag kellene újra indítani az adást, de azt nem teszik meg. Ők is tudják indítani, ezért kéri, hogy amennyiben ilyen hibát észlelnek, azonnal szóljanak, és perceken belül újra indul az adás.

2002-ben az árakat az infláció mértékével emelték. Ezt az áremelést a Hírközlési felügyelet és a Fogyasztóvédelem is elfogadta.

A fejlesztéseknél inkább minőségi fejlesztést szeretnének elérni. Így pl. tervezi a rádióadó erősítését. Indulna a Danubius-szal, hiszen az a körzetben jelenleg nem fogható. Ez lenne a képújság alatti műsor is egyben. Tervei szerint a jövő héttől az Eurosport ismételten magyar nyelven fog megszólalni. A német adókban is váltást tervez, a Sport 1-et valamelyik most üzemelő csatorna helyére szeretné betenni, talán a német RTL helyére. Év végére pedig a Spektrum adását szeretné indítani.

A Sport 1, ha az alapcsomagba kerül akkor 160-170 Ft, ha a bővítettbe, akkor kb.250 Ft  lesz a díja.  A csatornák módosításához felmérést készítenek. A jelenlegi állás szerint, ha kialakítanának egy negyedik csomagot is, akkor a most bővített csomagot előfizetők 45 %-a kérné egy negyedik csomagban is a Sport 1-et. Ezt a negyedik csomag megoldást a csatorna megbízottja nem fogadta el először, majd jelentkezett azzal, hogy mégis lehetséges, de külön feltételekkel. 

Mindenképpen berakják ezt a csatornát, de kéri a jelenlevők segítségét is abban, hogy melyik csatorna helyére. Megoldás lenne pl.egy magyar digitális csatorna – Budapest TV – helyére is. Legolcsóbb a bővített csomagban lenne, legcélszerűbb pedig a negyedikben, mert akkor csak az fizetné, aki kéri. Gondolni kell a nyugdíjasokra is, akiknek nehéz a díjakat megfizetni és nem is nézné.

Ügyfélszolgálatot működtetnek most már, minden előfizetőről nyilvántartás van, melyen mindent rögzítenek. 

Hauk Zsolt képviselő megérkezik az ülésre, a jelenlevő képviselők száma így 7 főre módosul.

Hetényi Ádám: Kéri, hogy sorolja fel a csomagokban levő csatornákat, melyikben mi van.

Sághy Ferenc felsorolja a csomagokban működő 5 illetve 18 csatornát.

Hetényi Ádám: A Kábel 1 nem rég óta működik, eddig is meg voltunk nélküle, talán annak a helyére kellene betenni a sportot.

Sághy Ferenc: A javaslatot elfogadja.

Tóth András: A Sport 1 csatornát már várják az emberek, és várják az Eurosport magyar hangját is. Az ATV a véleménye szerint az egyik legnézettebb csatorna, és bosszantóak a problémák: elmegy az adás, elcsúszik a hangja és nagyon halk is. Ez főleg az új beszerelés után lett nagy gond. Sokan tudják, hogy probléma esetén mi a teendő, de pl. ha hétvégén van baj, akkor mit kell csinálnunk. A helyi megbízott a hétvégi hibával kapcsolatban azt mondta, hogy majd hétfőn kell jelezni, a hétvégén nem lehet. A beruházás megvalósult, úgy ahogy annak idején az üzemeltető a terveiről beszélt, de az ATV jelentősen romlott. Hogy az új csatornák hova kerüljenek arra ő nem tud választ adni, de ebben segíthet a felmérés is. Lehetőleg rugalmasan oldják meg, legolcsóbban, legegyszerűbben. 

Hetényi Ádám: Az Eurosporttal mikor jár le a szerződés?

Sághy Ferenc: Most kötötték meg. De ez a csatorna az alapszolgáltatásban van benne, azt nem lehet elvenni.

Molnár Árpád: Az ATV esetében miért tart olyan sokáig a helyreállítás?

Sághy Ferenc: Kéri, hogy ha probléma van az adásban, azonnal szóljanak. Percek alatt tudnak intézkedni. Országosan rossz a sugárzás, de azonnal tudják ők javítani. Állandóan elérhetőek az ismert telefonszámon. Amennyiben nem tartózkodnak az irodában a telefon átirányíttatják. Nincs olyan, hogy nem elérhetőek. Még hétvégén is fel tudják venni velük a kapcsolatot. Nem üzenetrögzítővel, hanem közülük valakivel tudnak beszélni. De a hiba megszüntetéséhez szólni kell, mégpedig azonnal. Ne a polgármesternek szóljanak, hanem nekik.

Hegedüs György: Az elhangzott számok minket nem lepnek meg, tudjuk hogy túl nagyok vagyunk, a település méreteit illetően. Megtapasztaltuk ezt a csatorna-beruházásnál illetve a közvilágítás korszerűsítésekor is. 

Hogy milyen csatornát hova rakjanak be, ezt talán a felmérés után könnyebben lehet majd eldönteni. A Budapest TV –t lenne talán célszerű, mert a véleménye, hogy az inkább a budapestieknek szól. Az RTL és a Kábel 1 közül inkább az utóbbit tudná elfogadni. Meghatározó a csomag is ahova kerül, az ára miatt.

Amikor kiküldte az üzemeltető a díjemelésről az értesítést, a visszhang szerint sokallták az előfizetők. 

A nyugdíjasok közül is elképzelhető - hiszen nyugdíjas férfiak is vannak - hogy sokan néznék a sport csatornát, nem szabad kizárni őket. 

Sághy Ferenc: A nyugdíjasoknál inkább az egyedülálló, idős nénikre gondolt, akik nem néznék és éppen ezért a díjjal sem kellene terhelni őket.

Ha a sportcsatornánál 40% fölé ér az igény, akkor a bővített csomagba fogja betenni. Terveik szerint április 1-től indulna a sugárzás. Negyedéves ciklusban számláznak, ezért lenne most célszerű indítani.

Hauk Zsolt: A Spektrum indítására miért szükséges év végéig várni?

Sághy Ferenc: Az előfizetői díjak miatt volt megfontolandó, egyszerre a kettőt nem lett volna célszerű indítani.     

Egy biztos, hogy a jövőbeni fejlesztéseknél az értékes csatornák felé kell elmenni, éppen ezért gondoltak a negyedik csomag kialakítására.

Hegedüs György: Az utcán levő oszlopokat – amelyeken a régi rendszer volt kiépítve – kiszedik és elviszik?

Sághy Ferenc: Van még néhány, a jelentős részét már elvitték. Van pl.még a Széchenyi utcában, a Csokonaiban és az Aréna előtt. Még 1-2 faoszlop is megmaradt. 

Hegedüs György: Ajánlata, hogy március végéig szedje ki az üzemeltető az oszlopokat, amelyeket el akar vinni. Ami ez után az időpont után megmarad, azt az önkormányzat kiszedi.

A testület további vita nélkül 7 szavazattal 0 ellenében a következő határozatot hozta:

                                                                    10/2002.(III.12.)Kt.számú határozat

                                                                    a kábeltelevíziós rendszer üzemeltetéséről


A képviselő-testület a dunaszekcsői kábeltelevíziós rendszer átépítése utáni helyzetről és a további

tervekről szóló, Sághy Ferenc, a rendszer üzemeltetője által tájékoztatót tudomásul veszi.

3.napirendi pont: Hegedüs György polgármester ismerteti a Duna-Beton Kft. kérelmét. (A kérelem a jegyzőkönyv melléklete.)  A Kft. vezetői elmondták szóban, hogy amerikai típusú faházakat kívánnának gyártani, melyet betonalapra lehet felállítani. Erre akarnának átállni.

Hauk Zsolt: Szeretné tudni, hogy mekkora a terület nagysága.

Tóth András: A véleménye, hogy ne adja el az önkormányzat az ingatlant. Szerinte a terület ára 30 millió Ft+ÁFA. 

Guzsván Lajosné: Ne adjuk el. Egyáltalán nem lesz akkor ráhatásunk a tevékenységre, arról már nem is beszélve, hogy máshol nincs területünk. A jelenlegi bérlők nem igen tartják becsben az ingatlant, nem tettek semmit a rend érdekében, a terület elhanyagolt.

Pest Éva: A földkönyvben szereplő adatok alapján 6877 m2.

Molnár Árpád: Támogatja az értékesítést. Alakítani akarnak, fejleszteni. A tsz.-en kívül ez az egyetlen üzem amely a településen működik. Ha megszűnnek, akkor már ott sem lesz munkahely.

Hegedüs György: Nem tettek semmit a környezetért, jelentős hatást nem gyakoroltak a munkanélküliség csökkentésére, igen csekély számú dolgozót alkalmaznak. Elmondásuk szerint a váltás sem jelentené sok ember foglalkoztatását.

Tóth András: Rövid időn belül nem lehet lakott területen üzemet működtetni. Erre már Mohács pl. készül. Aki hosszú távon gondolkodik, már készül az iparterületre.

További kérdés, hozzászólás a napirenddel kapcsolatban nem volt, a testület 6 szavazattal 1 ellenszavazattal a következő határozatot hozta:

                                                                 11/2002.(III.12.)Kt.számú határozat


ingatlanvásárlási kérelemről


A képviselő-testület az önkormányzati tulajdonban levő  75, 79, 80 hrsz-ú, 6877 m2 nagyságú, a Duna-Beton Kft. által bérelt ingatlanait nem kívánja értékesíteni.                


Határidő: azonnal 


Felelős : Hegedüs György polgármester

4.napirendi pont:  Hegedüs György polgármester ismerteti a két vállalkozó háziorvos kérelmét. (A kérelem a jegyzőkönyv melléklete.) A gazdálkodási csoport kigyűjtötte a még önkormányzati tulajdonban levő eszközöket és azok értékét. A gépek a nyilvántartási értékükön közel 1 millió forint értéket képviselnek amortizációval nem csökkentve.

A kérdés, hogy eladjuk vagy átadjuk ezeket az eszközöket orvosainknak. Aggálya, mely inkább elvi kérdés, hogy még mindig nem vették ki az önkormányzati kötelező feladatok közül az egészségügyet. 

Bán Ferencné: Úgy gondolja, hogy ezekkel az eszközökkel van ráhatásunk arra, hogy az orvosok hogyan látják el a kötelező önkormányzati feladatot?

Tóth András: Más településeken is az volt a gyakorlat, hogy az orvosoknak térítésmentesen átadták ezeket az eszközöket. Ezek a berendezések csak arra használhatóak, amire gyártották. Nem lehet más célra felhasználni őket.

Hauk Zsolt: Elfogadja, hogy amortizációt nem lehet elszámolni ezekre az eszközökre. A számvitel lényege azonban, hogy a valóságot tükrözze. Így az önkormányzati tulajdon értéke nem mutat reális képet. Nem lehetett volna időközönként leértékelni ezeket az eszközöket?

Hegedüs György: Ennek a kérdésnek utána fogunk járni.

A képviselő-testület további hozzászólás, kérdés nélkül 7 szavazattal 0 ellenében a következő határozatot hozta:


12/2002.(III.12.)Kt. számú határozat


önkormányzati tulajdonú tárgyi eszközök térítésmentes átadásáról


A képviselő-testület az önkormányzat tulajdonában levő tárgyi eszközöket a vállalkozóként működő háziorvosok részére térítésmentesen átadja.


A tárgyi eszközök:


Számítógépek                                                    4 db


EKG készülék                                                   3 db


Vérnyomásmérő készülék                                 1 db

  
Vércukor meghatározó                                      1 db


Túlnyomásos sterilizátor                                   1 db

                                                                   Bútorzat


Határidő: 2002.04.01-től


Felelős: Hegedüs György polgármester


              az adminisztrációs feladatokért Pest Éva             


              jegyző

Hegedüs György: A fogorvos is jelentkezett szóban, és elmondta, hogy ő is szeretné megvásárolni a rendelőben levő eszközöket. 

Véleménye, hogy ebben az esetben kicsit más a helyzet, bár az önkormányzatnak az utóbbi időben közel 200000 Ft-os kiadása volt a gépek javítása miatt. A fogorvosi rendelőben nem olyan régiek a berendezések, jelentős értéket képvisel a fogászati egység.

Hauk Zsolt: Meg kell keresni a lehetőségét annak, hogy a szerződésben – térítésmentes vagy minimális összeg meghatározása mellett – kikötésre kerüljön, hogy amennyiben az átvevő

 fogorvos befejezi a tevékenységét községünkben, az átadott berendezések, eszközök tulajdonjoga visszaszálljon az önkormányzatra ugyanolyan feltételekkel.

Ezzel a javaslattal valamennyi képviselő egyetértett és 7 szavazattal 0 ellenében a következő határozatot hozták:

                                 
13/2002.(III.12.)Kt.számú határozat


a fogorvosi szolgálatnál használt tárgyi eszközök átadásáról


A képviselő-testület a fogorvosi szolgálatnál használt tárgyi eszközöket térítésmentesen vagy minimális összeg fejében átadja a fogorvosi szolgálatot ellátó vállalkozó fogorvosnak azzal a szerződési feltétellel, hogy azokat, amennyiben tevékenységét Dunaszekcső községben nem kívánja folytatni tovább, ugyanolyan feltételekkel köteles visszaadni az önkormányzat tulajdonába.


Tárgyi eszközök: 


1 db számítógép


1 db fogászati egység


1 db amalgám keverőgép


1 db hő-lég sterilizátor


berendezés

              
Határidő: 2002.04.01-től


Felelős: Hegedüs György polgármester


              Pest Éva jegyző – szerződési feltételek 


              kidolgoztatásáért,  adminisztrációs feladato-


              kért

5.napirendi pont: Hegedüs György polgármester ismerteti a háziorvosok kérelmét. (A kérelem a jegyzőkönyv melléklete.) 

A háziorvosi körzet határokat a testület módosíthatja. Az egészségügyi finanszírozás a körzetekben lakó népességet veszi alapul Dunaszekcső és Bár községekben. Az I.számú körzet 1500 fő fölé került, ez kedvezőtlen a háziorvos  finanszírozása szempontjából. A cél ezzel a módosítással, hogy a két körzet lakosságának száma közel egyforma legyen. 

Így az I.számú körzetből a Petőfi u.1-11-ig és az Alsódunasor átkerül a II.számú körzetbe.

A testület vita nélkül 7 szavazattal 0 ellenében a következő határozatot hozta:


14/2002.(III.12.)Kt.számú határozat


a háziorvosi körzethatárok módosításáról
                       
A képviselő-testület a háziorvosi körzethatárt módosítja a közel azonos lakosság szám érdekében. Az I.számú körzetbe tartozó utcákból a II.számú körzethez kerül az Alsódunasor és a Petőfi u.1-11.házszámig.

Az I.számú körzethez tartozó utcák:


Ady Endre, Árpád, Bem, Béke, Dózsa György, Felsődunasor, Halász, II.Lajos, József Attila, Kinizsi, Kossuth Lajos, Lisz Ferenc, Mikszáth köz, Móricz Zsigmond,  Posta, Rákóczi, Rév, Rózsa, Somogyi Béla, Szabadság tér, Szőlő, Thököly, Tinódi, Török, Újvárosi, Vár utcák.


II.számú körzethez tartozó utcák:


Alsódunasor, Árvízsor, Baross, Csokonai, Damjanich, Fok, Gálhegy dülő, Gárdonyi köz, Jókai, Kerékhegy köz, Malomköz, Petőfi, Római köz, Semmelweis, Széchenyi, Téglagyári dülő, Vörösmarty, Wesselényi, Zrínyi utcák.


Határidő: azonnal ill. 2003.01.01-től


Felelős: Hegedüs György polgármester

6.napirendi pont:  Hegedüs György polgármester tájékoztatja a képviselőket, hogy 2002.március 15-től a Rendőrkapitányság vezetője kinevezi Szigetvári Istvánt körzeti megbízott rendőrnek, miután sikeresen elvégezte tanulmányait. Ehhez, mint polgármesternek, írásban hozzájáruló nyilatkozatot kellett tennie.

Müller Tamás felajánlotta, hogy a szeméttelepet körbeülteti a saját költségén fákkal. A kérése ezzel annyi, hogy majdan ő vághassa ki azokat.

Molnár Árpád: Mi lesz a garancia erre Müller Tamásnak?

Hegedüs György: Írásos megállapodásba foglalják a felajánlást és a feltételt.

Hetényi Ádám: A szemetet a telepről ismételten szétfújta a szél a főút környékére. Sürgősen össze kellene gyűjtetni.

Hegedüs György: Már megtörtént, és most ismételten ki fogja küldetni az embereket. 

Ma délelőtt a Térségi Tanács ülésén vett részt, ahol az eseti mentőautóról volt ismételten szó. Az elmúlt évben adtunk támogatást a megvásárlásához, akkor azt mondták, hogy a működtetést megoldják, ahhoz már nem kell segítség. A helyzet azonban változott, ugyan most nem a gépjárműhöz, hanem a rajta dolgozó személyzet béréhez kellene támogatás. A mostani hónap az utolsó, amikor bérüket biztosítani tudják. A kért összeg 70 Ft/állandó lakos. Ezt az összeget valamennyien rendkívül soknak tartják. Ezt a problémát nem az önkormányzatoknak, hanem állami feladatként kell megoldani.

Rendkívül sok támogatási kérelmet fog a mai napon ismertetni, anyagi lehetőségeinket ezért igen szem előtt kell tartanunk.

A képviselő-testület vita nélkül 6 szavazattal és 1 tartózkodással a következő határozatot hozta:

15/2002.(III.12.)Kt.számú határozat




az eseti mentőautó személyzete bérének támogatásáról


A képviselő-testület az eseti mentőautó személyzetének béréhez nem kíván támogatást nyújtani.


Határidő: azonnal


Felelős: Hegedüs György polgármester

Hegedüs György polgármester ismerteti a Baranya Megyei Kerpel-Fronius Ödön Gyermekkórház támogatás iránti kérelmét. (A kérelem a jegyzőkönyv melléklete.)   

 A kórház kérése tehát 300 Ft/állandó lakos.

Vita nem alakult ki, a testület 7 szavazattal 0 ellenében a következő döntést hozta: 


16/2002.(III.12.)Kt.számú határozat


a Baranya Megyei Kerpel-Fronius Ödön Gyermekkórház kérelméről


A képviselő-testület a Baranya Megyei Kerpel-Fronius Ödön Gyermekkórház támogatási kérelmének, az önkormányzat pénzügyi helyzetét figyelembe véve nem tud eleget tenni.


Határidő: azonnal


Felelős: Hegedüs György polgármester

Hegedüs György polgármester ismerteti a Mohács Város és Térsége Diáksport Egyesület kérelmét. (A kérelem a jegyzőkönyv melléklete.)

A képviselő-testület vita nélkül 7 szavazattal 0 ellenében a következő döntést hozta:


17/2002.(III.12.)Kt.számú határozat


a Mohács Város és Térsége Diáksport Egyesület kérelméről

A képviselő-testület a Mohács Város és Térsége Diáksport Egyesület támogatási kérelmének, az önkormányzat pénzügyi helyzetét valamint a helyi diáksport támogatását figyelembe véve nem tud eleget tenni.


Határidő: azonnal


Felelős: Hegedüs György polgármester

Hegedüs György polgármester ismerteti Tasch Ferencné Dunaszekcső, Árpád u.11.szám alatti lakos kérelmét. (A kérelem a jegyzőkönyv melléklete.) Ez az ingatlan a Petőfi utcai házuk feletti terület, jelenleg az önkormányzattól bérlik.  A testület eddigi állásfoglalása az volt, hogy a földjeinket nem értékesítjük addig, amíg nem lesz elfogadható ára a termőföldnek.

Tóth András: Időközben  már jelentős változások voltak, igen is van ára a földnek. A környékünkön 25000-30000 Ft/AK összeget kínálnak.

Az elhangzott információk alapján a testület 7 szavazattal 0 ellenében a következő határozatot hozta:

                                           
18/2002.(III.12.)Kt.számú határozat


földterület értékesítéséről


A képviselő-testület az önkormányzat tulajdonában levő 424 hrsz-ú , - 1319 m2 szőlő, 4114 m2 szántó, 470 m2 erdő művelési ágú - összesen 5903 m2 nagyságú ingatlanát értékesíti 250000 Ft-ért Tasch Ferencné Dunaszekcső, Árpád u.11.szám alatti lakos, az ingatlan jelenlegi haszonbérlője részére.


Határidő: azonnal


Felelős: Hegedüs György polgármester

Hegedüs György polgármester ismerteti Tasch Ferencné vállalkozásával kapcsolatos kérelmét. (A kérelem a jegyzőkönyv melléklete.)

Az üzlet átalakítási költségeit a bérlő március 1-ig „lelakta”.  Megfelelően állapította meg a testület a bérleti díjat, véleménye, hogy ne csökkenjen.

Bán Ferencné: Van néhány fodrász a községben és a fele sem fizet adót. Volt már döntés arról, hogy a feketén dolgozókat fel kell számolni.

Hauk Zsolt: Ez hatósági feladat, a jegyző hatásköre.

Tóth András: Furcsa lenne visszalépni a megszabott díjtól. Nem ismertjük a forgalmát, nem tudjuk mennyi a bevétele, nem javasolja a csökkentést.

Guzsván Lajosné: Kb. 6 női frizura dauerja ez a díj. Nem javasolja a csökkentést.

Az elmúlt évben állapítottuk meg ezt a díjat, az idei évre pedig nem emeltük ennek az üzlethelyiségnek a díját. 

A testület további hozzászólás nélkül 7 szavazattal 0 ellenében a következő határozatot hozta:

19/2002.(III.12.)Kt.számú határozat

a Kossuth L.u.35.szám alatti üzlethelyiség bérleti díjáról

A Kossuth L.u.35.szám alatti üzlethelyiség díját a képviselő-testület nem csökkenti, a 2002.évre is a 11/2001.(II.20.)Kt.számú határozattal megállapított 10000 Ft+ÁFA/hó díjat kell a bérlőnek megfizetnie.

Határidő: azonnal

Felelős: Hegedüs György polgármester

Hegedüs György polgármester ismerteti a Hagyományőrző Nyugdíjasklub kérelmét. (A kérelem a jegyzőkönyv melléklete.)

A testület vita nélkül 7 szavazattal 0 ellenében a következő határozatot hozta:

20/2002.(III.12.)Kt.számú határozat

a Hagyományőrző Nyugdíjasklub támogatásáról

A képviselő-testület a Hagyományőrző Nyugdíjasklub támogatására a 2002.évi általános tartalék terhére 50000 Ft támogatást biztosít.

Határidő: azonnal

Felelős: Hegedüs György polgármester

Hegedüs György polgármester ismerteti Prucs András vállalkozó kérelmét. (A kérelem a jegyzőkönyv melléklete.) A vállalkozó által kért emelést 10 %-ot jelent. Véleménye, hogy ez elfogadható, hiszen a minimálbér emelése nem 10 % volt.

A testület vita nélkül 7 szavazattal 0 ellenében a következő határozatot hozta:

21/2002.(III.12.)Kt.számú határozat

Prucs András vállalkozóval kötött szerződés módosításáról

A képviselő-testület Prucs András vállalkozónak a közterületek karbantartásáért 2002.évre 1470000 Ft

összeget fizet meg. Az emelést az általános tartalék terhére állapítja meg a testület.

Határidő: azonnal ill.2002.12.31-ig

Hegedüs György polgármester elmondja, hogy a Mohács Kistérségi Családsegítő és Gyermekjóléti Szolgálat továbbra is működik társulati formában, de kilépett Lánycsók is Kisnyárád, ezért a társulási megállapodást módosítani szükséges, és erről a résztvevő települések testületeinek határozatot kell hozniuk.

A testület vita nélkül 7 szavazattal 0 ellenében a következő határozatot hozta:

22/2002.(III.12.) Kt.számú határozat

a Mohács Kistérségi Családsegítő és Gyermekjóléti Társulás társulási megállapodásának módosításáról

Dunaszekcső Község Önkormányzatának Képviselő-testülete a Mohács Kistérségi Családsegítő és Gyermekjóléti Társulás társulási megállapodását 2002.január 1-i hatállyal a határozat melléklete szerinti tartalommal elfogadja.

A képviselő-testület felhatalmazza Hegedüs György polgármestert a társulási megállapodás aláírására.

Határidő: azonnal

Felelős: Hegedüs György polgármester

Hegedüs György polgármester elmondja, hogy a benzinkutat üzemeltető BZ Zoltán Kft. a kútnál építendő kiszolgáló épület befejezéséhez hitelt kíván felvenni, de a pénzintézet csak úgy ad hitelt, ha az önkormányzat, mint a közterület tulajdonosa is részt a hitelszerződés megkötésében. Felhatalmazást kér a képviselő-testülettől, hogy a hitelintézetnél a szerződést aláírhassa, mely az ingatlanra szóló jelzálogot fogja tartalmazni. 

A jelenlevők vita nélkül 7 szavazattal 0 ellenében a következő határozatot hozták:  

23/2002.(III.12.) Kt.számú határozat

a  BZ Zoltán Kft. hitelfelvételéről, a 198/1  hrsz.-ú         

önkormányzati ingatlan jelzáloggal történő terheléséről

A képviselő-testület hozzájárul ahhoz, hogy a Bóly és Vidéke Takarékszövetkezet az önkormányzat tulajdonában levő 198/1 hrsz.-ú, 95 m2 nagyságú ingatlant, melyet 1997.szeptember 30-tól 10 évi időtartamra a BZ Zoltán Kft.bérel, a Kft. hitelfelvétele érdekében jelzáloggal terhelje.

Határidő: azonnal

Felelős: Hegedüs György polgármester

Hetényi Ádám: Tájékoztatni kívánja a képviselő-testületet, hogy a szülők kérésére változtatni kellene az iskola csengetési rendjén. Lassan étkezde lesz az iskolából, mert az elindult vállalkozás tízórait szállít az iskolába. A csengetési rend megváltoztatásához az SZMSZ-t kell módosítani. Most még nem előterjesztést szeretne, a kérés az, hogy ez a tanév legyen a próbálkozás, kísérletezés ideje. Még nem tudják a megoldást, hogy melyik szünet legyen a hosszabb, melyik a rövidebb, azt kellene megtapasztalni, melyik lenne a célszerű.

Bán Ferencné: Ez nem vállalkozás, hanem az önkormányzati konyha biztosítja. Van lehetőség a tízóraiztatásra, erre igény is van a szülők és a gyerekek részéről. Fontosnak tartja, mert sok gyereknek a szülője nem tud uzsonnát készíteni, és ez a megoldás olcsóbb, mintha boltban vásárolnák meg. Nem kérte, hogy nyújtsák meg a szünetet, ez a szülők kérése volt, mert a véleményük az, hogy nem tudják megenni a gyerekek a tízórait.

Hauk Zsolt: Az Iskolaszéknek mi a véleménye erről a kérdésről?

Hegedüs György: Tudomása szerint tárgyalta az Iskolaszék, és egyetért a szünet meghosszabbításával.

Hetényi Ádám: Igen ez így van, beszéltek a problémáról és kérték a hosszabbítást.

Tóth András: Ha van ilyen lehetőség, akkor ne huzakodjunk, hanem ennek örülni kellene. Elsősorban a gyerekek megelégedésére kell tenni. Igény van rá, akkor a megoldást meg kell találni.

A testület egybehangzó véleménye, hogy az Iskolaszék, a szülők és gyerekek kérésének, igényeinek megfelelően a két intézmény oldja meg ezt a kérdést, szerezzenek tapasztalatokat és a legcélszerűbb megoldás megtalálása után kerüljön sor az iskola SZMSZ-ének módosítására.

Több felvetés, kérdés, hozzászólás nem volt, a polgármester az ülést berekesztette.

                                                                       Kmf.

Hegedüs György                                                                                                      Pest Éva

  polgármester                                                                                                             jegyző  

